Распрацоўкі БДУ будуць прадстаўлены 25 студзеня на выставе навукова-тэхнічных дасягненняў, прымеркаванай да Дня беларускай навукі. Пройдзе яна ў Нацыянальнай акадэміі навук Беларусі (пр. Незалежнасці, 66).
На стэндзе БДУ размесцяцца інавацыі з галіны касмічных тэхналогій, прыборабудавання, сельскай гаспадаркі, фармацэўтыкі і інш. У прыватнасці, у экспазіцыю ўвойдзе макет нанаспадарожніка БДУ BSUSat-1. Нагадаем, першы ўніверсітэцкі спадарожнік у сістэме беларускай адукацыі паспяхова быў выведзены на арбіту 29 кастрычніка 2018 года. Ён стаў трэцім аб'ектам айчыннага паходжання на калязямной арбіце. Параметры апарата складаюць 20x10x10 см3, маса – крыху большая за 1,6 кг. Пры нязначных габарытах ён валодае ўсімі характарыстыкамі вялікіх універсальных спадарожнікаў: абсталяваны сістэмамі энергазабеспячэння, кіравання, арыентацыі і стабілізацыі, тэлекамунікацыі, комплексам тэхналагічнай і навуковай карыснай нагрузкі. На спадарожніку ўсталявана лічбавая камера, радыяцыйны спектрометр, інфрачырвоны дэтэктар і іншае спецыяльнае абсталяванне. Асноўнай мэтай яго стварэння з'яўляецца павышэнне якасці адукацыі ў аэракасмічнай галіне і правядзенне навуковых эксперыментаў.
Сярод праектаў БДУ вакцына "ЦырКол". Прэпарат не мае сусветных аналагаў і прызначаны для прафілактыкі і лячэння мультысістэмнага знясілення парасятаў. Вакцына ўзмацняе імунітэт свіней і абараняе іх ад магчымага заражэння цыркавірусам, які актыўна распаўсюджваецца на тэрыторыі Беларусі і краін СНД.
У экспазіцыю БДУ ўвойдуць праграмна-апаратныя платформы для дыстанцыйнага здымання сведчанняў з прыбораў уліку цяпла і кіравання абсталяваннем. Адна такая базавая станцыя, абсталяваная SIM-картай, можа ахапіць плошчу да 2 км2 і ажыццяўляць збор інфармацыі прыблізна з 1000 прылад. Платформы могуць выкарыстоўвацца як бесправадныя датчыкі для розных сістэм "Разумнага дома", назірання і рэгулявання за выдаткамі рэсурсаў, ранняга выяўлення аварый, сістэмы аховы, кантролю доступу і эфектыўнага выкарыстання абсталявання і інш.
У ліку экспанатаў БДУ – прылада дыстанцыйнага маніторынгу мабільных аб'ектаў Агент В-607, супрацьпухлінныя прэпараты, электронны студэнцкі квіток, сумешчаны з банкаўскай аплатнай карткай, ультрагукавыя прыборы ўліку газу, вадкасці, цеплавой энергіі і інш.
Адзначым, Дзень беларускай навукі святкуецца ў нашай краіне з 1993 года ў апошнюю нядзелю студзеня. Сёлета гэта дата выпадае на 27 студзеня.